13 personer på Agersted Friskole er konstateret smittet med coronavirus. Derfor er skolen nu lukket ned, og smitteopsporingen er gået i gang. Skolens leder, Meiner Østergård, fortæller, at i alt otte elever fra 6. og 8. klasse er smittet, og derudover er fem lærere og en anden ansat smittet. - Jeg valgte at lukke Agersted Friskole mandag, efter at der var konstateret smitte blandt to lærere og en gæstelærer, der havde undervist på skolen i sidste uge, siger Meiner Østergård. Han fortæller samtidig, at der er søskende på kryds og tværs af klasserne på skolen, så han mener, at det er det rigtige at lukke hele skolen ned. - Det har vi også fået bekræftet af smitteopsporingen under Styrelsen for Patientsikkerhed, siger Meiner Østergård. Agersted Friskole afventer nu de næste test, som foretages torsdag og fredag, og derefter tages der stilling til, hvornår friskolen kan genåbne. Meiner Østergård håber, at det kan blive i starten af næste uge. I alt er der 150 elever og 13 lærere og øvrigt personale på Agersted Friskole.

Referat:
13 personer er smittet med coronavirus, og elever og personale er sendt hjem.